32006D0272
L 099/31
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 5 април 2006 година
за изменение на Решение 2004/453/ЕО относно Швеция и Обединеното кралство
(нотифицирано под номер C(2006) 1259)
(текст от значение за ЕИП)
(2006/272/EO)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/67/ЕИО на Съвета от 28 януари 1991 г. за ветеринарно-санитарните изисквания за пускане на пазара на аквакултури и продукти от тях (1), и по-специално член 12, параграф 3 и член 13, параграф 3 от нея,
като взе предвид Директива 90/425/ЕИО на Съвета от 26 юни 1990 г. за ветеринарните и зоотехническите проверки, прилагани във вътрешнообщностния обмен с някои живи животни и продукти с оглед изграждането на вътрешния пазар (2), и по-специално член 10 от нея,
като има предвид, че:
(1)
С Решение 2004/453/ЕО на Комисията от 29 април 2004 г. за приагане на Директива 91/67/ЕИО на Съвета по отношение на мерките за борба с някои болести по аквакултурите (3) бяха установени допълнителни гаранции за определени болести по рибите.
(2)
Цялата територия на Швеция беше обявена за свободна от инфекциозна панкреатична некроза (IPN) на основание на изискванията, предвидени в приложение I към Решение 2004/453/ЕО.
(3)
След приемането на Решение 2004/453/ЕО Швеция официално съобщи за огнища на инфекциозна панкреатична некроза в крайбрежните зони. Беше докладвано за един случай при дивите риби. Друг случай на болестта беше докладван за риби, отглеждани в стопанства, където, според епидемиологичния доклад, най-вероятният източник на инфекция са били диви риби. Вследствие на това крайбрежните зони на Швеция не отговарят вече на изискванията за свободен от болестта инфекциозна панкреатична некроза (IPN) статут, предвиден в приложение I към посоченото решение. Континенталните части от територията на страната обаче остават свободни от болестта.
(4)
Тези два случая на болестта не бива да попречат на Швеция да поддържа своята програма за IPN в крайбрежните зони, както и да въвежда мерки за унищожаване в съответствие с програмата, внесена в Комисията преди приемането на Решение 2004/453/ЕО, в случай че инфекциозната панкреатична некроза е диагностицирана при риби, отглеждани в стопанства, или при диви риби.
(5)
Решение 2004/453/ЕО изисква да се поддържа насочено наблюдение в областите в държавите-членки, за които се декларира, че са свободни от болестта, там където само части от територията са обявени за свободни от болестта. Когато беше прието, това изискване не предвиждаше специална ситуация, при която Ирландия и Северна Ирландия да бъдат обявени за свободни от същата болест или болести, докато части от Обединеното кралство не са обявени за свободни от тях.
(6)
Подходящо е да се разреши на Обединеното кралство да прекрати насоченото наблюдение за определени болести, за които Северна Ирландия е обявена за свободна, при условие че Ирландия също е обявена за свободна от тези болести.
(7)
Решение 2004/453/ЕО следва да бъде съответно изменено.
(8)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Приложения I, II и V към Решение 2004/453/ЕО се изменят, както следва:
1.
В приложение I глава II се заменя с текста в приложение I към настоящото решение.
2.
В приложение II глава II се заменя с текста в приложение II към настоящото решение.
3.
В приложение V точка A.5 се заменя със следното:
„5.
В държавите-членки, където само части от територията са обявени за свободни, според приложение I, глава II (а не цялата територия), следва да се извършва целево наблюдение в областите, обявени за свободни, в съответствие с разпоредбите, посочени в приложение II, глава I.4.
Въпреки това Обединеното кралство може да преустанови насоченото наблюдение в Северна Ирландия за тези болести, за които Северна Ирландия е обявена за свободна, при условие че територията на Ирландия е обявена за свободна от болестите, в съответствие с приложение I, глава II.“
Член 2
Адресати на настоящото решение са държавите-членки.
Съставено в Брюксел на 5 април 2006 година.